Atturi Ewlenin, Nia Vardalos, John Corbett, Lainie Kazan, Michael Constantine, Gia Carides, Andrea Martin, Louis Mandylor Direttur: Kirk Jones Ħin: 89 min. Distributur: Universal Maħruġ minn KRS Releasing Ċert. PG B'sorpriza kbira, My Big Fat Greek Wedding tal-2003 verament kien jixraqlu t-titlu ta' sleeper superhit. Din il-produzzjoni modesta, kontra kull stennija, wara bidu kwiet, baqgħet tielgħa 'l fuq fil-lista Amerikana tal-aktar films li daħħlu flus f'dik is-sena partikolari u spiċċat bħala l-aktar kummiedja romantika li għamlet profitt fl-istorja taċ-ċinema – iżjed minn $245 miljun fl-Istati Uniti u l-Kanada biss. Kellhom jgħaddu 13-il sena qabel inħadem is-sequel minħabba li l-protagonista, Nia Vardalos, li kitbet dan ix-xogħol u anke rebħet Oscar għall-aqwa kitba, kif ukoll kienet il-moħħ warajh, kellha ħafna diffikultajiet biex hi stess issir omm. Fl-aħħar, hi u żewġha, Ian Gomez, adottaw tifla ta' tliet snin. Wara 13-il sena miż-żwieġ tagħha ma' Ian (Corbett), li mhux tar-razza Griega, Toula (Vardalos) u żewġha qed jiddedikaw ħafna ħin għal binthom adoloxxenti, Paris (Elena Kampouris). Però, terremot jew skandlu dalwaqt jheżżeż lill-ġenituri Griegi tagħha, Maria u Gus Portokalos (Kazan u Constantine) u lill-qraba u ħbieb kollha tagħhom. Gus kien mar l-Amerika wara l-maħbuba tiegħu Maria u baqgħu jgħixu flimkien mingħajr qatt ma żżewġu. Issa, hu jrid li din iċ-ċerimonja ssir, inkella jitlaqha. Il-preparazzjonijiet għal żwieġ ieħor spettakolari, li se jaħli l-enerġija kollha ta' Toula, Ian u ta' dawk ta' ġewwa, jinsabu fi stat avvanzat. My Big Fat Greek Wedding 2 hu film romantiku ieħor, b'xi sekwenzi farseski, forsi mhux daqshekki solidu daqs dak ta' qabel, u żgur nieqes mis-sorpriza inizjali. Gus hawn jerġa' jkompli jiftaħar bil-kultura avvanzati tal-Griegi tal-qedem u bil-provi (?) li hu dixxendenti ta' Alexander the Great. Naħseb li dan ix-xogħol se jolqot ħafna aktar lis-sess femminil!